உலக விலங்கினவாத ஒழிப்பு நாள்

உலக விலங்கினவாத ஒழிப்பு நாள் () என்பது விலங்கினவாதத்தைக் — அதாவது மனிதரல்லா விலங்குகளிடம் அவற்றின் இனப் பகுப்பின் அடிப்படையில் காட்டப்படும் பாகுபாட்டினை — கண்டனம் செய்யும் நோக்கத்தோடு அனுசரிக்கப்படும் ஒரு சர்வதேச நிகழ்வாகும். ஆண்டுதோறும் ஆகஸ்ட் மாத இறுதியில் இந்நாள் அனுசரிக்கப்படுகிறது.

இந்த நாள் அனுசரிப்பு முதன் முதலில் 2015-ம் ஆண்டு சுவிஸ் சங்கமான Pour l'Egalité Animale (PEA) என்ற அமைப்பின் உறுப்பினர்களால் தொடங்கப்பட்டது. இவ்வமைப்பானது ஆண்டுதோறும் சர்வதேச தினத்தை ஒருங்கிணைத்து, ஆதரித்தும் உதவியும் வருகிறது.

இதே போன்று மற்றொரு நிகழ்வான "விலங்கினவாததிற்கு எதிரான உலக தினம்" ஒவ்வொரு ஆண்டும் ஜூன் 5-ஆம் தேதி கடைபிடிக்கப்படுகிறது.

 கோரிக்கைகள் 
நிறவாதத்தையும் பாலினவாதத்தையும் ஒத்த சித்தாந்தமான விலங்கினவாதத்தை முறியடிப்பதே இந்த நிகழ்வில் பங்கேற்கும் ஆர்வலர்களின் முக்கிய கோரிக்கையாகும். விலங்கினவாதம் என்பது விலங்கினங்களிடம் அவற்றின் இன அடிப்படையில் மனிதர்களால் காட்டப்படும் பாகுபாடாகும். ஒரு விலங்கின் துன்பத்தை அவ்விலங்கின் இனத்தைப் பொருட்படுத்தாமல் தமது துன்பத்தோடு ஒத்த வகையில் மனித இனத்தால் ஒரே மாதிரியாகக் கருதப்பட வேண்டும் என்கிறார் ஈவ் பொனார்டெல்.

குறிப்பாகக் கூறவேண்டுமெனின், விலங்குகளைப் பண்டங்களாகவும் சொத்தாகவும் பாவிக்கும் மனித மனப்பான்மையை ஒழித்தல், பள்ளிகளில் விலங்கு நலக் கல்வியை அறிமுகப்படுத்துதல், வதைகூடங்களை மூடுதல், மீன்பிடித்தலுக்கு நிரந்தரமாக முற்றுப்புள்ளி வைத்தல், விலங்குகளை அறிவியல் பரிசோதனைகளுக்குப் பயன்படுத்துவதை முற்றிலுமாக நிறுத்துதல், மற்றும் விலங்குகள் மனிதர்களால் இயற்கை வளங்களாகக் கருதப்பட்டு அதன் விளைவாக நிகழும் விலங்குச் சுரண்டலை நிறுத்துதல் ஆகியவற்றை செயற்படுத்தி விலங்கினவாதத்தை முடிவுக்குக் கொண்டுவர முனைவதே உலக விலங்கினவாத ஒழிப்பு நாளின் நோக்கமாகும்.

 இவற்றையும் பார்க்கவும் 
 உலக ஆய்வக விலங்குகள் நாள்
 பண்ணை விலங்குகளுக்கான உலக தினம்
 உலக மீன்பிடி ஒழிப்பு நாள்
 அனைத்துலக நாட்கள்

மேற்கோள்கள்

பகுப்பு:ஆகத்து சிறப்பு நாட்கள்
பகுப்பு:விலங்குரிமை